Dr. Anton Ramovš - najditelj *Karavankine schellwieni*

*Minilo je deset let, odkar ni več med nami pomembnega raziskovalca Dovžanove soteske, zaslužnega profesorja paleontologa dr. Antona Ramovša(*1924-2011). *Njegova odkritja in raziskave kolegov, ki jih je privabil v sotesko, so prinesla nova spoznanja o življenju v nekdanjem paleozojskem morju. Bil je predan pedagoškemu in raziskovalnemu delu, obsežno strokovno znanje pa je v poljudnem jeziku predajal širši javnosti.*

S fosili Dovžanove soteske, ki vse od odkritja veljajo za posebnost, se je seznanil v prvem letniku študija (1946/47) na predavanjih prof. dr. Ivana Rakovca in zbirki fosilov na fakulteti. Za teren je navdušil sošolce in kar sam organiziral »ekspedicijo« v sotesko, kjer so fosile nabirali kar po cesti. Sledila je prava študentska geološka ekskurzija, Ramovš pa je na pobudo prof. Ivana Rakovca že prevzel vodenje kot poznavalec območja.

Temeljiteje je preučeval trogkofelski apnenec, favnistične in floristične združbe ter druge kamnine iz okolice Tržiča, ko je pripravljal strokovno ekskurzijo mednarodnega simpozija paleontologov v Brescii. Določil je več kot 30 vrst različnih združb fosilov v raznobarvnih apnencih. V raziskave je pritegnil številne tuje paleontologe, ki so se ukvarjali s paleozojskimi fosili in mu pomagali določati fosilne ostanke.

V Dovžanovi soteski je našel in prvi opisal tudi znamenitega ramenonožca z imenom *Karavankina schellwieni*. Brahiopode iz rodu Karavankina je raziskoval in določal v londonskem Naravoslovnem muzeju pri paleontologinji dr. Helen Muir Woodovi. Vrsto je imenoval *shellwieni* po zaslužnem raziskovalcu karavanškega paleozoika Ernstu Schellwienu. Brahiopod je bil leta 1995 upodobljen tudi na slovenski znamki.

Del svojih raziskav iz širše okolice Tržiča je strnil v knjižici Po poteh okamnelega življenja v tržiškem prostoru (1980), ki jo je izdalo Društvo prijateljev mineralov in fosilov Tržič. V njej bralca na prijeten in nevsiljiv način seznanja s fosilnimi ostanki nekdanjih okolij z zanimivimi opisi, risbo in fotografijo. Ramovš je bil tudi aktiven član Društva prijateljev mineralov in fosilov Tržič in je za glasilo Društvene novice je napisal več prispevkov.

Letos mineva tudi 20 let od izdaje knjige Barviti trogkofelski apnenec Dovžanove soteske - lepotni spev narave, kjer je Ramovš strnil vse svoje znanje in vedenje o Dovžanovi soteski. V njej se odraža njegov odnos do tega izjemnega svetovno znanega in pomembnega paleontološkega nahajališča. Kot izjemen opazovalec in ljubitelj kulturne dediščine pa je v knjigi predstavil še kamnoseške izdelke iz »žlahtnega spodnjepermijskega apnenca« in knjigi dodal posebno vrednost. Izid knjige mu je omogočila občina Tržič. Tudi po zaslugi radovednega Ramovša je Dovžanova soteska ostala izjemen paleontološki raziskovalni prostor.

Tadeja Šubic, ZRSVN, OE Kranj